Η αντικατάσταση των φυσικών δοντιών με οδοντικά εμφυτεύματα είναι μία μόνιμη λύση και οι έρευνες έχουν δείξει ότι το ποσοστό επιτυχίας και επιβίωσης στα 10 χρόνια λειτουργίας τους στη στοματική κοιλότητα είναι 95 – 97%, εφόσον ο ασθενής κάνει άριστη στοματική υγιεινή και επανέλεγχο στον οδοντίατρο κάθε έξι μήνες, όπως αρμόζει και με τα φυσικά δόντια. Το ποσοστό επιβίωσης των προσθετικών εργασιών που βρίσκονται πάνω στα εμφυτεύματα, αυτό δηλαδή που βλέπουμε εμείς μέσα στο στόμα, ανέρχεται στο 95% στη δεκαετία. Σύμφωνα με τα σημερινά επιστημονικά δεδομένα, η επιτυχία των εμφυτευμάτων στο μπροστινό τμήμα της άνω γνάθου είναι 90% – 95%, ενώ στο πίσω τμήμα της άνω και κάτω γνάθου είναι 85% – 95%. Στο μπροστινό τμήμα της κάτω γνάθου αυτό το ποσοστό επιτυχίας φθάνει το 98% – 100%. Ημερομηνία λήξης των εμφυτευμάτων δεν υπάρχει, ούτε μπορεί να γίνει ακριβής πρόβλεψη του χρόνου που θα παραμείνουν στο στόμα, γιατί υπάρχουν πολλοί αστάθμητοι παράγοντες, όπως η άριστη στοματική υγιεινή, το κάπνισμα, η γενικότερη σωματική υγεία του ασθενούς, η οποία μπορεί να μεταβληθεί με την πάροδο του χρόνου, οι επισκέψεις κάθε έξι μήνες στον οδοντίατρο, η περιοδοντική νόσος και άλλα πολλά. Έτσι, το μόνο που μπορεί να πει ο γιατρός μετά από επιστημονικά τεκμηριωμένες μελέτες είναι ότι δεν υπάρχει συγκεκριμένος χρόνος (ημερομηνία λήξης) παραμονής των εμφυτευμάτων στο στόμα.